**Secretariatului** **Comisiei de selecție a candidaților**

**desemnați în numele României pentru funcția de procuror european**

Ministerul Justiției, DRUO

București, Str. Apolodor nr. 17

**Domnule Ministru,**

Subsemnații BORCOMAN Cătălin-Laurențiu, BULANCEA Marius Bogdan și HORODNICEANU Daniel-Constantin, candidați în cadrul procedurii de selecție organizată în vederea desemnării candidaților în numele României pentru funcția de procuror european,

Având în vedere anunțul publicat de Ministerul Justiției în data de 10 aprilie 2019, din care rezultă că în urma interviului organizat Comisia de selecție nu a selectat niciun candidat,

Vă solicităm să ne comunicați care a fost metodologia de evaluare a candidaturilor folosită de membrii comisiei, criteriile avute în vedere și ponderea acestora, punctajul minim care trebuie întrunit și punctajul care ne-a fost acordat cu privire la fiecare criteriu, precum și eventualele argumente care au justificat acest rezultat.

Informațiile ne vizează în mod direct și ne sunt necesare pentru a identifica domeniile cu privire la care ar trebui să aprofundăm formarea profesională pentru a putea participa la alte proceduri ulterioare pentru numirea în funcții în cadrul Ministerului Public sau al unor instituții europene.

Respingerea tuturor candidaților presupune faptul că, din perspectiva comisiei, nu am îndeplinit una sau mai multe dintre cerințele prevăzute în art. 16 din Regulamentul Consiliului nr. 1939/2017 de punere în aplicare a unei forme de cooperare consolidată în ceea ce privește instituirea Parchetului European (EPPO), ceea ce ne poate prejudicia din perspectiva vocației de a ocupa o funcție cu un profil profesional similar.

În condițiile în care atât criteriile pe care trebuie să le îndeplinească procurorul european, cât și procedura de selecția a candidaților, sunt stabilite prin acte normative cu putere de lege, avem dreptul de a cunoaște modalitatea în care procedura s-a desfășurat, pentru a aprecia dacă ne-au fost afectate interesele legitime și dacă sunt necesare demersuri pentru apărarea acestora.

Cu considerație,

BORCOMAN Cătălin-Laurențiu BULANCEA Marius Bogdan HORODNICEANU Daniel-Constantin